《赠马则贤》
明代·朱同

芳草碧未终，秋霜一何早。母恩那可思，寸心欲奚报。

虽有白日辉，已缺春晖好。饮恨抱案牍，方寸惄如捣。

陈情已得请，几筵躬洒扫。忍泪不敢挥，严亲亦云老。

志养已自惭，况乃伤怀抱。我亲亦念我，弃捐两秋草。

去年被斩衰，远涉金陵道。慈亲日倚门，眼枯鬓如皓。

圣恩果天宽，放还喜绝倒。虽无三釜养，菽水芼蘋藻。

与君本通家，世学所当考。亡者既如斯，生者期终保。

文昌裒诗篇，令我索枯槁。我辞亦良苦，未易众人告。

但愿各勉旃，矫首望穹昊。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。